काल्हु ६ जून के मुंबई के रंग शारदा आडिटोरियम में आयोजित एगो रंगारंग समारोह में प्रथम मस्तराज भोजपुरी सिटी सिने अवार्ड दिहल गइल. सिने अवार्ड के आयोजक किशन खदरिया मनोज तिवारी के एह दशक के सबले बड़ भोजपुरी सितारा घोषित कइले आ उदित नारायण का हाथे उनुका के सम्मानित कइल गइल. अवार्ड समारोह में दिनेश लाल यादव निरहुआ अभिनीत फिल्म “रणभूमि” के जलवा रहल आ ओह फिल्म खातिर कई एक गो पुरस्कार दिहल गइल. सर्वश्रेष्ठ अभिनेता दिनेश लाल निरहुआ, सर्वश्रेष्ठ फिल्म, आ सर्वश्रेष्ठ निर्देशक अनिल अजिताभ के ओहि फिल्म रणभूमि खातिर पुरस्कार मिलल किशन खदरिया के दिहल स्वागत भाषण का बाद शुरु कार्यक्रम के सफल संचालन गुंजन पंत, मनोज टाइगर, लवी रोहतगी, पंकज केसरी आ विक्रांत कइले.
कार्यक्रम का दौरान उपस्थित खास लोगन में भोजपुरी सिनेमा के दिग्गज हस्तियन का अलावे सांसद संजय निरुपम, महुआ टीवी के पंकज तिवारी, अवार्ड के प्रस्तुतकर्ता राज आयल मिल्स के अब्दुल मुसला आ आरिफ एस राघड़ा, यशोभूमि के कुंजेश परिहार, अभिनेता रजा मुराद, राकेश बेदी, आ अभिनेत्री साधना सिंह समेत बहुते लोग मौजूद रहल.
एगो खास बात जवना के जिक्र तक एह अवार्ड समारोह के खबर में नइखे आइल ऊ बा रवि किशन के नाम. ना त उनुका के कवनो सम्मान दिहल गइल ना उनुका कवनो फिल्म के खास जिक्र कइल गइल. शायद ई एहसे त ना कि अब तक होत आइल भोजपुरी फिल्म अवार्ड में पिछला पाँच साल से रविकिशन सर्वश्रेष्ठ अभिनेता घोषित होत आइल बाड़न. भोजपुरी सिनेमा में पसरल गुटबाजी के ई सबले खास उदाहरण का रुप में बा. जइसे कि साहित्यकार आ समाजसेवी भोजपुरी के अनगिनत विश्व सम्मेलन करत रहेले शायद वइसही अब भोजपुरी सिनेमा में अवार्डो समारोह के आयोजन होखल करी जइसे कि बालीवुड के हिन्दी सिनेमो के कई गो अवार्ड समारोह होत रहेला.
पूरा पुरस्कार सूची सिने भोजपुरी पर
bho_Deva bho_Deva bho_Deva mai_Deva